khistorydata/jeongjo-sjw-relations huggingface dataset:
정조 1년
丁酉三月初五日未時。上御尊賢閣。藥房副提調。持湯劑入侍時。副提調洪國榮。假注書李兢淵。記事官林錫喆徐龍輔。醫官慶絢。以次進伏訖。絢奉進湯劑。上進御。上曰。今番賞典加資者。皆令今日內。口傳下批。寫字官邊將。承傳。亦當卽爲擧行耶。國榮曰。有特敎。則當卽擧行矣。上曰。兵曹如有僉使闕。則口傳凝入。出榻敎仍命退。諸臣以次出。
정조 1년
丁酉三月初五日申時。上詣孝明殿。親行夕上食入侍時。左承旨李亨逵。右承旨李義翊。左副承旨鄭民始。右副承旨徐有防。假注書鄭東浚。記事官林錫喆徐龍輔。以次陪進。上具練服。出齋室詣孝明殿。就板位上。親行夕上食。儀注上同上還詣齋室。上謂民始曰。引儀之入參人員。書啓下。懸日之多少。卽爲書入事。分付。命退。承史以次退出。
정조 1년
丁酉三月初五日申時。上御興政堂。禮房承旨。禮曹參議入侍時。左副承旨鄭民始。禮曹參議兪彦鎬。假注書鄭東浚。記事官林錫喆徐龍輔。以次進伏訖。上曰。禮曹參議進前。彦鎬進伏。上曰。俄見所撰文字。文旣善作。言甚到底。看今世上。義理大晦。漫不知忠逆之分。而見此文字。令人嘆服。至如相簡斷。懼字疑字及麟漢斷。慈宮書諭及嗾史官不錄之說。言甚到底。及見義理關頭之文字。心益如新矣。彦鎬起伏而對曰。臣於義理關頭。詳知而絶痛之。然今此文字。略干寫出。未知聖意之如何矣。今承聖敎至此。惶恐惶恐。上曰。奎章閣直閣李秉模以下。皆賜織毛鞍。故今於爾。亦不以他而特以此也。仍命親授。彦鎬四拜。敬受而退。上曰。注書出去。備鞍於司僕馬。仍騎出去事。傳于兪彦鎬。命書傳敎曰。守陵官恩彦君裀。侍陵內侍朴敏采。竝加資。資窮者。熟馬一匹面給。參奉宋翼休李鎭玉。忠義李鎭斗。各加一資。資窮者代加。進止長番中官劉仁默。半熟馬一匹賜給。進止差備中官金命采。兒馬一匹賜給。員役。當自內從厚施賞矣。命退。承史以次退出。
정조 1년
丁酉三月初五日酉時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。上命讀兪彦鎬所撰明義錄斷。上曰。此文。能辨明忠逆之分。闢破義利之源。可謂善作矣。國榮曰。然矣。言旣逼眞。文亦刺骨。實是得意之文也。上命讀奏引儀書啓。命書傳敎曰。親祭代奠。逐日待令。贊儀洪直浩。相當職承傳。引儀。一竝上弦弓一張賜給。國榮。讀奏公事訖。上命退。諸臣以次出。
정조 1년
行都承旨洪國榮藥院直。左承旨李亨逵坐。右承旨李義翊坐。左副承旨鄭民始坐直。右副承旨徐有防坐直。同副承旨李獻慶坐。注書二員未差。假注書李兢淵藥院直鄭東浚仕直。事變假注書李運彬仕。
정조 1년
孝明殿練祭後翌日。大殿王大妃殿惠慶宮中宮殿。政院玉堂。口傳問安。答曰。知道。
정조 1년
藥房都提調鄭存謙。提調徐命善。副提調洪國榮啓曰。日月如流。練事奄過。伏惟追慕攀號。孝思益復罔極。伏未審。達夜將事之餘。聖體。若何。王大妃殿氣候。何如。惠慶宮氣候。亦何如。臣等不勝區區憂慮。敢來問安。答曰。知道。後日次入侍。
정조 1년
傳于徐有防曰。向欲處分。而科時當前。未及下敎。揆以紀綱。萬萬駭然。都事李魯述。令該府拿處。
정조 1년
傳于鄭民始曰。慈殿湯劑。有議定事。藥房入診。
정조 1년
傳于徐有防曰。以安廷玹上疏觀之。近來座更之法解弛。有勢之民圖免。而無勢之民偏著云。京兆三堂。其不坐起而申飭乎。漢城府郞廳五部官員。當重繩。卽爲發牌問奏。
정조 1년
傳于鄭民始曰。御前通事及譯官。入侍。
정조 1년
守宮假注書望。以閔孝克爲守宮假注書。
정조 1년
傳于徐有防曰。騎馬一匹立之。宣傳官一員待命。
정조 1년
傳于李亨逵曰。摠管有闕代。口傳差出。
정조 1년
兵曹口傳政事。以魚錫定爲副摠管。
정조 1년
李亨逵啓曰。明日迎勅擧動時。大駕入幕次後。王大妃殿惠慶宮問安。何承旨進去乎。敢稟。傳曰。同副承旨進去。
정조 1년
徐有防。以兵曹言啓曰。前判敦寧沈星鎭。自吏曹送西矣。資級係是輔國。當爲知中樞置處。而時無見窠。依例作闕下批之意。敢啓。傳曰。知道。
정조 1년
有政。吏批。判書徐命善進。參判沈履之病。參議未差。左承旨李亨逵進。以李獻慶爲承旨。李廷喆爲判敦寧。尹得養爲右參贊。李命植爲右尹。閔鍾燮爲刑曹參議。南柱老爲宗簿正。姜碩龜爲禮曹佐郞。李觀城爲工曹佐郞。李種徽爲宗廟令。吳泰魯爲歸厚別提。具膺爲活人別提。洪樂純爲知經筵。李重祜爲知春秋。金尙喆爲司譯都提調。鄭光漢鄭一祥爲司譯提調。朴鎭宇爲黃海都事。兼持平單李秉模趙時偉沈煥之。兼監察金熙。以上減下。待敎單林錫喆。
정조 1년
兵批。兼判書蔡濟恭病。參判金華鎭病。參議金光默入直進。參知趙英鎭差祭。左承旨李亨逵進。啓曰。前判敦寧沈星鎭。自吏曹送西矣。資級係是輔國。則當爲知中樞置處。而時無見窠。依例作闕下批之意。敢啓。傳曰。知道。以金暿成爲甕津別將。尹進五爲漢江別將。司直李鎭衡。知事作闕單朴道貫。知事單沈星鎭。
정조 1년
李義翊。以御營廳言啓曰。本廳字內興仁門北邊駝駱山近處。體城頹毁處。今當改築。而所入石子。浮出然後。可以始役矣。東郊蘆原近處所在石子。浮出以用之意。敢啓。傳曰。知道。
정조 1년
徐有防。以禮曹言啓曰。因右承旨鄭民始所啓。增廣文科初試一所榜及江原道增廣監試初試榜目中。多有落字誤書處。當該試官及道臣。推考事。允下矣。考見各其榜目。則一所文科初試二等第五人入格鄭㝡成之成字。落漏不書。三等第四十人入格任希游父。職銜奉列之奉字。誤書以朝字。江原道監試初試進士試二等第六人入格李惠道。年字落漏不書。三等第二十七人入格元泌之泌字。誤書以汝字矣。原榜目中。改付標以入。而試官及道臣。自政院。旣已察推。論責一款。安徐。何如。傳曰。允。
정조 1년
鄭民始。以營建都監言啓曰。昌德宮修理吉日。令日官推擇。則今三月初七日午時爲吉云。景福殿修改。慈慶堂修理。以此日時。先爲擧行之意。敢啓。傳曰。知道。
정조 1년
徐有防。以義禁府言啓曰。黃海都事李魯述。令該府拿處事。傳旨啓下矣。李魯述。時在京畿砥平地云。依例發遣府羅將。拿來。何如。傳曰。允。不參易服之班。而至有拿來次。羅將下送之擧乎。
정조 1년
又以扈衛廳別將。以二廳大將左議政金尙喆意啓曰。一廳大將領敦寧府事金陽澤。今有罷職之命矣。其所帶軍官。何以區處。三廳大將兼察之代。亦何以爲之乎。敢稟。傳曰。一廳大將。三廳大將。以二廳大將。竝爲兼察。
정조 1년
咸鏡監司狀啓。嶺南移轉穀運去北關時。泗川船主李德九等三十八名渰死事。傳于李亨達曰。令本道恤典擧行。
정조 1년
以平安南道京試官沈煥之啓本。以主試不察。惶恐待罪事。傳于鄭民始曰。勿待罪。
정조 1년
以統制使狀啓。來朝當次進上生熟鰒。恐不無毒氣流通之慮。不敢循例封進。惶恐待罪事。傳于鄭民始曰。勿待罪。勿爲封進。
정조 1년
丁酉三月初六日。兼春秋洪光一。
정조 1년
刑曹啓目。司憲府書吏任聖潤。因所由之犯夜被捉。慫慂官員。語侵大將。科罪。何如。傳曰。名以憲吏。則與他司自別。恣意蔑法。尤極痛駭。別樣嚴勘後。草記爲良如敎。
정조 1년
丁酉三月初六日卯時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。國榮曰。夜間聖體。若何。上曰。一樣矣。上曰。藥房批答。以後日次入侍。傳于藥房。賤臣。承命出傳。國榮讀奏諸道狀啓訖。上曰。勅行。今日當早到弘濟院耶。國榮曰。勅行似當早到。故臣方以問安官出去。而方帶將任。何以爲之乎。上曰。守禦使。以都承旨奉命。仍佩往來。出榻敎仍命退。諸臣以次出。
정조 1년
丁酉三月初六日未時。上御尊賢閣。藥房入診入侍時。藥房提調徐命善。左副承旨鄭民始。假注書李兢淵。記事官林錫喆徐龍輔。醫官慶絢康命徽張壕。以次進伏訖。命善曰。日間聖體。若何。上曰。予則一樣。而王大妃殿患候。屢日行素。連爲哭泣之餘。大段潻加。戰掉之症尤劇。煩熱之候亦甚。而進服湯劑。亦不順下。與諸醫。議定當進之劑。可也。絢曰。患候因屢日行素。胃氣不足而然矣。湯劑前方中。加減進御。似好矣。上曰。鷄膏似有補元之益。而能無𤵛滯之慮乎。命徽曰。鷄膏不無是慮。湯劑先爲進御。似好矣。命善曰。醫官中吳道炯徐命緯。未及入來。待其齊到。當議定當進之劑矣。上曰。湯劑與鷄膏中。更爲詳議後。稟定。可也。仍命。提調醫官先退。上曰。宣傳官具純入侍。具純進前。上曰。遠接使何處逢見乎。純曰。逢見於坡州地矣。上曰。勅使無弊云耶。純曰。沿路別無作弊之端云矣。上曰。勅使服色。何如。純曰。皆服黑衣。與昨冬無異矣。上曰。勅行。何時當到弘濟院耶。純曰。今日軍令。以卯時書出云。似已來到矣。上命純先退。上曰。禁軍一人。卽爲馳往勅使所到處知來。賤臣承命出傳。上曰。藥房提調。更爲入侍。徐命善進前。上曰。湯劑與鷄膏。何以決定乎。命善曰。諸議。皆以爲鷄膏。則姑難輕進。而湯劑前方中。加減進御爲宜云矣。仍奉進方文。上曰。王大妃殿進御人蔘順氣湯。前方中。減人蔘桂枝各五分。去乾薑。入縮砂竹茹各五分。五貼式製入。出榻敎民始讀奏禁府草記。上命書判付。上曰。騎馬一匹立之。出榻敎仍命退。諸臣以次出。
정조 1년
丁酉三月初六日未時。上御尊賢閣。右副承旨入侍時。右副承旨徐有防。假注書鄭東浚。記事官林錫喆徐龍輔。以次進伏訖。上曰。宣傳官一員入侍。出榻敎宣傳官金爔進伏。上曰。騎馬俄已立之。馳往慕華館。勅使如已入來。都承旨。卽爲入來事。傳于都承旨。命書傳敎曰。明日迎勅。欲於卯時間爲之。以此卽爲傳于遠接使處。勅使軍令。使首譯。以此意傳通停當後。卽爲狀啓。命書傳敎曰。都民休戚。係於京兆。至如諸般坊役中。座更等事。特其一節。以諫臣之疏觀之。可以擧一反三。問於兵判與判京兆也。已有面敎者矣。何必每於新除之堂。復申前敎乎。予則初以爲時判尹。或能修擧其所不審。與池哥導掌之收贖旣配事。何相似也。漢城判尹李福源。爲先越捧一等。行公堂上。從重推考。該府色郞當部官員。拿問定罪。上曰。漢城府五部官員。受現告。今日內。拿問定罪事。分付。命退。承史以次退出。
정조 1년
丁酉三月初六日申時。上御興政堂。右議政入侍時。右議政鄭存謙。左承旨李亨逵。假注書鄭東浚。記事官林錫喆徐龍輔。以次進伏訖。上曰。右議政進前。存謙進伏。存謙曰。日間聖體。若何。上曰。一樣矣。存謙曰。王大妃殿患候。若何。俄有湯劑議定之敎矣。與醫官議定。則鷄膏爲好云。而或有滯慮。當更爲議定矣。上曰。患候雖不至大段。而鷄膏似好。更爲議定。可也。存謙曰。惠慶宮氣候。若何。上曰。一樣矣。存謙曰。今雨甚喜。此所謂雨麥矣。上曰。此雨有待者然。甚幸。存謙曰。勅使入幕後。雨勢始作。尤爲幸矣。俄聞遠接使所傳。則此無弊端云。而見其終始。然後可知矣。上曰。宣傳官一員入侍。出榻敎宣傳官具純進伏。上曰。聞勅使家丁房舍。不爲修理。亦不鋪席云。往于弘濟院。詳爲摘奸以來。上曰。御前通事及譯官入侍。出榻敎御前通事金文淳。譯官張濂金振夏。以次進伏。上曰。御前通事進前。文淳進伏。上曰。見接待笏記乎。文淳曰。見之矣。上曰。漢語亦學之乎。文淳曰。此非時日可解者。故未及學之矣。上曰。此則似難卒然學得也。存謙曰。年少文官。不可不講學漢語矣。古相臣李元翼。樹立多由於能通漢語矣。上曰。譯官進前。張濂進伏。上曰。今番接待時。多有懈弛之慮。此可見紀綱所在。各別擧行。可也。命御前通事及譯官先退。上曰。今番延勅時。接待笏記一本內入。一本送于承旨。一本給譯官。可也。命書傳敎曰。同副承旨許遞。又命書曰。政事當日爲之。又命書曰。右副承旨。馳詣大報壇。壇上神室奉審。諸執事摘奸以來。又命書曰。譯院事。何其事事顚錯也。昨年勅行。許多做錯。猶屬生疎。雖或參恕。至於今番。甚於昨年通事之塡差不審。首譯之中路稱頉。已極可怪。又況委傳特敎之事。漫不遵行。莫重迎勅之禮。幾至失儀。一恕二恕。雖出於敬大臣之意。屢次失著。一味曲恕。亦關紀綱。司譯院都提調提調。一竝罷職。有闕之代。皆令今日政差出。又命書曰。新除授承旨。待下批牌招。又命書曰。承旨房仍。上謂亨逵曰。迎勅擧動時。捧上言事。分付戶房承旨。可也。命退。諸臣以次出。
정조 1년
丁酉三月初六日酉時。上御尊賢閣。藥房副提調持湯劑入侍時。副提調洪國榮。假注書李兢淵。記事官林錫喆徐龍輔。醫官慶絢。以次進伏訖。絢奉進湯劑。上進御。上曰。今番勅使。所見。何如。國榮曰。上副勅爲人。皆似平順。而聞遠接使之言。則沿路亦無弊端云矣。上曰。明日接見說話。宜先問皇帝之安否。而笏記則不然。當點改矣。國榮曰。禮房承旨。俄已申退。何以爲之乎。上曰。禮房承旨牌招。出榻敎國榮曰。近久不雨。故農民方渴悶。而得此甘霈。誠幸矣。上曰。今日之雨。果有益於牟麥乎。國榮曰。然矣。上命讀奏公事。仍命退。諸臣以次出。
정조 1년
行都承旨洪國榮藥院直。左承旨李亨逵坐。右承旨李義翊坐。左副承旨鄭民始坐直。右副承旨徐有防坐直。同副承旨李獻慶坐。注書二員未差。假注書李兢淵藥院直鄭東浚仕直。事變假注書李運彬別入直。
정조 1년
大駕。詣慕華館幕次後。政院玉堂藥房。口傳問安。答曰。知道。
정조 1년
大駕孝明殿入齋室後。政院玉堂藥房。口傳問安。答曰。知道。
정조 1년
傳于鄭民始曰。承史百官雨具。
정조 1년
傳于鄭民始曰。遠接使入侍。
정조 1년
傳于徐有防曰。副提調持加減心腎湯入侍。
정조 1년
吏曹口傳政事。伴送使單李徽之。
정조 1년
李獻慶啓曰。臣承命馳往館所。使首譯。措辭問安。則上副勅。以爲沿路接待。已極感激。俄纔接見。又遣近侍委問。尤不勝感激。而房舍鋪陳。俱爲稱意。實爲感奉。俺等身亦別無憊困之事。此後勿爲頻頻賜問。伏望云矣。敢啓。傳曰。知道。
정조 1년
吏曹口傳政事。以黃延祚爲禁府都事。
정조 1년
鄭民始啓曰。明日大駕詣館所後。王大妃殿惠慶宮。當爲問安。何承旨進去乎。取稟。傳曰。右副承旨進去。
정조 1년
李亨逵啓曰。館所接見說話書入。而或不無未盡之處。令廟堂增刪。以備睿覧。何如。傳曰。允。
정조 1년
徐有防。以迎接都監言啓曰。勅使到紅箭門。家丁十一名。使之落後。先入館所矣。敢啓。傳曰。知道。
정조 1년
李義翊。以迎接都監言啓曰。勅使館所茶啖。依例排入之意。敢啓。傳曰。知道。
정조 1년
徐有防。以兵曹言啓曰。專經武臣殿講不通人員。各於本司入直。能讀後草記事。命下矣。卽接都摠府移文。宣傳官廳牒報。則都摠都事具綜。宣傳官趙鳳逵張鉉佐具純沈默之金爔。今已能讀云矣。敢啓。傳曰。知道。
정조 1년
又以刑曹言啓曰。司憲府書吏任聖潤。供辭啓目判付內。名以憲吏。則與他司自別。恣意蔑法。尤極痛駭。別樣嚴勘後。草記事。判下矣。謹按大明律囑托公事條。有曰。監臨勢要。爲人囑托者。杖一百。風憲官吏加。其餘官吏罪二等。罪人任聖潤。杖一百本罪。加二等決杖七十後。徒一年半。定配於忠淸道新昌縣。卽爲發配之意。敢啓。傳曰。知道。
정조 1년
又以義禁府言啓曰。明日擧動時。各差備都事。當爲備員。本府都事李種徽遷轉之代。令該曹。口傳差出。以爲分排之地。何如。傳曰。允。
정조 1년
李義翊。以迎接都監言啓曰。卽者差備譯官來言。勅使入館所。副勅。隨上勅偕往上勅房云矣。敢啓。傳曰。知道。
정조 1년
又以承文院官員。以都提調意啓曰。本院寫字官前銜崔基遠金世益李弘國洪泰運李擎國石慶禧陞實代。肄習洪宗運鄭宅喆柳之喆朴大洽韓思仁趙相祿。依例陞補。付軍職冠帶常仕。學生崔源閔興澈鄭國仁方處正李章燁李命默崔亨植申成烈。筆才頗有成就之望。屬于本院隷習。使之鍊業。何如。傳曰。允。
정조 1년
江原監司狀啓。格軍車金巖回等渰死事。傳于李獻慶曰。令本道。恤典擧行。
정조 1년
右議政鄭存謙箚曰。伏以太僕馬。攔入作門。臣之所騎。在於其中。誠不勝萬萬驚惶。臣忝長提擧。不能檢飭。論其罪。臣實爲首。揆以邦憲。合被重究。逬出班外。泥首俟勘。不意聖度天大。曲加涵貨。內乘勿汰之命。已出寬恕。安心入侍之敎。別是殊渥。雖不得不章皇承命。而第臣有罪未勘。晏然於具謄之地。實非公法之所可已。私心之所敢安。玆從筵退。短箚自訟。伏乞聖明。亟賜譴何。以警具僚。以安賤分焉。答曰。省箚具悉卿懇。朝者擧措。內乘豈曰無罪。而知申警予以或過。已有勿汰之命。亦諒卿心。於卿何有。卿其安心勿辭。進參明日陪班焉。仍傳曰。此批答。遣史官。傳諭于右相。
정조 1년
吏曹判書徐命善疏曰。伏以臣於頃者。伏奉下敎。以亞卿之未通知申者。竝擬承宣之望。此非但一時奉行者而已。親承聖旨。不啻丁寧。而乃於昨政。昏不覺察。只謄舊單。致煩付標。自顧悚恧。無所逃罪。宜卽自列。仰請譴何。而職在藥院。陪扈義重。繕寫短章。以待回鑾。此際又有太僕馬攔入作門之事。臣於是乎尤不勝萬萬。惶懍之至。臣之所騎。亦入其中。而身爲提調。不能檢飭。揆以邦憲。合被重勘。雖荷聖度曲恕。特下內乘勿汰之命。而在臣廉愧。顧何敢厭然苟冒。以益其無忌憚之誚哉。伏乞聖明。俯賜鑑諒。下臣司敗。竝勘臣本兼不職之罪。以振國綱。以安私分。不勝幸甚。答曰。省疏具悉。政注不過一時不察。該寺之事。旣諭於相批。卿其勿辭行公。
정조 1년
右參贊尹得養疏曰。伏以臣之新除授議政府右參贊。與左議政臣金尙喆。有親査應避之嫌。揆以私義。不容虛縻。玆敢援例陳章。伏乞亟賜遞改。以存公格。不勝幸甚。答曰。省疏具悉。疏辭。下該曹稟處。
정조 1년
丁酉三月初七日卯時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。國榮曰。夜間聖體。若何。上曰。一樣矣。上曰。今日之雨。姑無開霽之意乎。國榮曰。然矣。上曰。孝明殿展拜後。當動駕。注書出去。分付。賤臣。承命出傳。國榮曰。昨冬勅使。見我國之有禮貌。心自歎服。稱贊不已。以此觀之。則彼人亦知禮貌之可貴矣。今番接見之時。辭令凡節。尤加詳審。使彼敬畏。似好矣。上曰。卿言果是矣。仍命退。諸臣以次出。
정조 1년
丁酉三月初七日卯時。上詣慕華館。迎勅擧動入侍時。行都承旨洪國榮。左承旨李亨逵。右承旨李義翊。左副承旨鄭民始。右副承旨徐有防。同副承旨李獻慶。假注書李兢淵鄭東浚。事變假注書李運彬。記事官林錫喆徐龍輔。以次陪從。上具布裹翼善冠白布袍。乘與出興泰門。詣孝明殿。展拜後。入殿內奉審訖。還詣泰寧門外。乘輿由崇政門。出建明門。上曰。左右月廊。何不設布帳乎。知入。義翊還奏曰。昨年迎勅時。不爲設帳。故今亦依昨年例。不設云矣。上曰。昨年迎勅時。予適忘却。還宮時。始下敎。而今番則還宮前。禁御兩營。合力設布帳事。分付。大駕出興化門。上曰。軍士房承旨入侍。義翊進前。上曰。作門內人馬攔入。紀綱之解弛可知。攔入人馬。知入。義翊還奏曰。司僕馬云矣。上曰。司僕內乘。令兵判。決棍汰去。輦輿侍衛。以兼內乘爲之。大駕至鍾閣前路。上曰。勅使飯奉傳語。尙不來到。何如是遲滯乎。卽爲催促。仍命書傳敎曰。出宮已久。勅使飯奉傳語。尙不入來。然則迎勅於午後乎。以此令遠接使知悉。大駕出崇禮門。上曰。都承旨入侍。義翊還奏曰。以俄者司僕馬攔入事。本寺都提調提調。皆惶恐落後。都承旨。亦以奎章閣提學。所騎亦在其中。故惶恐不敢入侍云矣。上曰。提調之落後。已極過引。而都承旨。不爲入侍。尤爲過當。都提調提調。卽爲隨駕。都承旨亦爲入侍事。分付。國榮進前。上曰。卿之所引。何其過當乎。國榮曰。以太僕馬攔入事。都提調提調。旣惶恐落後。則臣之處義。亦何敢晏然乎。其在殿下禮使臣之道。不可不使伸廉隅矣。上曰。卿之所引。萬萬過中矣。仍命書傳敎曰。以人馬攔入事。都提調。方欲胥命云。內乘汰去下敎。姑爲勿施。以安都提調之心。大駕至慕華館。入幕次。上曰。明日館所擧動時。禁營軍隨駕。而禁軍三番隨駕。出榻敎勅書將至。通禮。啓請出次。上改具翼善冠黲袍烏犀帶。鞠躬祗迎。乘輿由敦義門。入崇政門。詣齋殿。命小退。少間。勅使龍亭。入崇政門。贊禮。啓請出次。上就位俯伏興四拜訖。上由西階。陞詣殿內。北向立。贊禮。啓請跪。勅使捧勅書西向立傳。上受勅書。民始。代展覧訖。授民始。還置案上。贊禮。啓請俯伏叩頭興平身訖。贊禮。導上出至殿陛。上東向立。捧勅官李在學。宣讀訖。捧勅書入置案上。贊禮。啓請俯伏哭興四拜平身。贊禮。啓請禮畢。上陞詣殿內南。北向立。上命御前通事金文淳。傳于勅使曰。皇帝奄遭大喪。哀痛中氣力。何如。勅使曰。皇帝衰年。摧慟罔極矣。承旨民始。導上出至殿陛上。上讓勅使先降。勅使。讓至再三。勅使。願與偕降。引禮。引勅使入次。上詣齋殿。命小退。小頃。通禮。啓請出次。上改具白布裹翼善冠白布袍白布裹烏犀帶。承旨導上。由西正門入就殿內。東向立。引禮。引勅使。由東正門入殿內。西向立。上命御前通事。請行拜禮。勅使讓至再三。請行揖禮。禮畢。上就座。勅使亦坐交椅訖。上使御前通事。傳于勅使曰。皇太后。緣何疾恙而遽至於斯。上勅曰。年歲已高。飮啖漸減。仍以微恙。遽至於斯矣。上曰。皇太后。母臨四十餘年。小邦。偏被盛渥。尤所感戴。今奉遺詔。慟悼何極。勅使曰。國王之心。固知如此。而吾邦臣民。咸誦恩德。莫不罔極矣。上曰。諸王貝勒。安否。何如。勅使曰。俱平安矣。上曰。春寒未解。風日不和。僉大人。遠途跋涉。氣力。何如。勅使曰。春寒不酷。無事出來。而問使絡繹。盛眷備至。行李穩便。感謝良深。上曰。西路饑荒滋甚。民力蕩殘。接待凡節。必不成樣。心甚愧嘆矣。勅使曰。沿路供奉。極爲豐備。一行上下。接侍均洽。此乃國王勤念所致。實感于心矣。上曰。僉大人。仰體皇上之德意。俯念小邦之凋弊。一路供億等事。一竝減除。雖感盛意。在主人之心。甚不安矣。勅使曰。雖奉皇命而來。國王。若不勤飭。則接待豈如是曲盡乎。良可感謝。上曰。僉大人。奉命遠臨。而旣異於常時。雖不得設宴。而例行之茶禮。不可廢矣。勅使曰。宴禮則固不敢當。而國王愛我。欲行茶禮。敢不從命。上命進茶。上曰。饌品雖甚簿略。加意下箸。是所望也。勅使曰。敢不加意善喫乎。上曰。僉大人。連日行役之餘。必多勞憊。而茶饌又甚草草。主人之心。甚爲悵然。更進一茶。何如。勅使曰。國王勞動。俺等困憊。亦旣盡飽。則不必更爵。罷座。似好矣。上曰。不腆之饌品。不足以表主人之誠。而日已向晏。方令撤床矣。勅使曰。盛恩可感。而方欲歸休。撤床好矣。上曰。通官輩。饋饌於席端。何如。勅使曰。國王勞動。俺等亦將早歸。頭目輩賜茶。置之好矣。上曰。旣是前例。烏可廢乎。勅使又辭之。勅使起交椅。上亦起座。送勅使于崇政門。仍乘輿出崇政門。左副承旨鄭民始曰。勅使出去時。行步席。設於正路。事極駭然。不可無飭。而本院請推之外。無他可施之罰。何以爲之乎。上曰。從重推考。可也。出擧條乘輿入廣達門。降輿還內。諸臣以次出。
정조 1년
丁酉三月初七日未時。上御尊賢閣。藥房副提調。持湯劑入侍時。副提調洪國榮。假注書李兢淵。記事官林錫喆徐龍輔。醫官慶絢。以次進伏訖。絢奉進湯劑。上進御。上曰。今日迎勅凡節。皆免失措。可幸。國榮曰。今番則纔經昨冬迎勅。故凡百。皆鍊熟矣。上曰。今番勅使。觀其狀貌。上副勅。皆不如昨冬出來者矣。國榮曰。然矣。而至於昨冬副勅。非但狀貌。兼有文筆。比諸今番出來者。不可同日而語矣。上曰。然矣。仍命退。諸臣以次出。
정조 1년
行都承旨洪國榮藥院直。左承旨李亨逵坐。右承旨李義翊坐。左副承旨鄭民始坐直。右副承旨徐有防坐。同副承旨李獻慶坐直。注書二員未差。假注書李兢淵藥院直鄭東浚仕直。事變假注書李運彬別入直。
정조 1년
迎接擧動翌日後。大殿王大妃殿惠慶宮中宮殿。政院玉堂。口傳問安。答曰。知道。
정조 1년
藥房都提調鄭存謙。提調徐命善。副提調洪國榮啓曰。昨日迎勅勞動。迫晩還內。伏未審夜間。聖體。若何。王大妃殿氣候。何如。惠慶宮氣候。何如。臣等不任區區憂慮。敢來問安。答曰。知道。
정조 1년
傳于李獻慶曰。左承旨入侍。
정조 1년
李獻慶啓曰。因迎接都監草記。勅使回還時。一路宴享等事。一倂減除。開城府平壤義州。三度有別遣問安之擧。令本院。考例擧行事。允下矣。三度問安使。旣已差出啓下。卽爲發送事分付之意。敢啓。傳曰。知道。
정조 1년
李獻慶。以迎接都監言啓曰。卽者差備譯官來言。副勅往上勅房云矣。敢啓。傳曰。知道。
정조 1년
鄭民始。以迎接都監言啓曰。卽者首譯來言。上副勅。書給其職名。使之書來名帖云。故依其言書給。而聞上副勅。欲於郊外餞茶禮時。進呈云。其職名。謄書以入之意。敢啓。傳曰。知道。
정조 1년
徐有防。以備邊司言啓曰。因政院啓辭。勅使接見時說話。依例書入。而令廟堂增刪。以備睿覧事。允下矣。今此書入措語。無他可改者。故還送政院。依此書入之意。敢啓。傳曰。知道。
정조 1년
鄭民始。以迎接都監言啓曰。卽者差備譯官來言。副勅往上勅房云矣。敢啓。傳曰。知道。
정조 1년
丁酉三月初八日。兼春秋洪光一。
정조 1년
禁府啓目。漢城主簿吳命久。北部奉事洪景厚。座更不善檢飭之罪。傳旨內辭緣。泛稱遲晩。刑推得情。何如。傳曰。吳命久段。雖以坐起及卯酉時。董飭納供是乃。當此紀綱解弛之日。該府之堂。雖鎭日開坐。逐夜摘奸是良置。其所倖漏。難保其必無。則況於廢坐多日。委囑已久。殘民之偏苦。勢所必然。不必專責於郞官者是置。與洪景厚。除刑議處爲良如敎。
정조 1년
禁府啓目。司憲府監察李羲星。身爲臺監。以下吏之事。突入捕廳。詬辱大將。議處。何如。傳曰。觀此所供。以渠發明。雖不足取信。其中語侵大將事段。至以夢寐之所不到納供。則亦不可混爾酌處。姑勿議處。以待該廳從事官之供爲良如敎。
정조 1년
禁府啓目。文一所監試官金觀欽。初場入門時。擧子不齊。不能檢飭之罪。刑推得情。何如。傳曰。設如所供。監試官則場內事兺檢察是良置。士子成群而咽門。則入門之後。便是場內。監試官。果無所掌乎。與禁亂官之罪。別無異同是置。除刑推議處爲良如敎。
정조 1년
丁酉三月初八日辰時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。國榮曰。昨日勞動之餘。聖體。若何。上曰。一樣矣。國榮。讀奏迎接都監草記。上命書判付。又命書藥房批答。上曰。侍衛整齊。動駕時刻入之。仍命退。諸臣以次出。
정조 1년
丁酉三月初八日辰時。上詣館所擧動入侍時。行都承旨洪國榮。左承旨李亨逵。右承旨李義翊。左副承旨鄭民始。右副承旨徐有防。同副承旨李獻慶。假注書李兢淵鄭東浚。事變假注書李運彬。記事官林錫喆徐龍輔。以次陪從。上具布裹翼善冠白布袍布裹烏犀帶。乘輿出興泰門。詣孝明殿展拜後。上詣殿內。奉審訖。乘輿由崇政門。出興化門。詣館所。入小次。命首譯。呈御帖於兩勅。勅使。以不敢受之意還之。上詣西宴廳。勅使。降階讓陞。上曰。僉大人。奉命遠臨。主人豈可先陞。勅使曰。國王之久立可悶。俺等。與國王偕升。未知如何。上曰。敬聞命矣。上詣西宴廳內。請行拜禮。勅使曰。昨日旣行揖禮。國王之兩日勞動。亦可悶矣。上遂施揖。兩勅答揖。上就交椅。勅使亦坐椅。上使御前通事金文淳傳語曰。昨日接見。未獲從容。悵然之懷。至今未已。勅使曰。國王昨日勞動。今又遠臨。心甚感謝。上曰。日氣不適。館宇狹隘。僉大人。遠路驅馳之餘。不瑕有損。勅使曰。昨到館所。飮食豐備。眠睡穩便。莫非國王之德意矣。上曰。上勅大人。年紀幾何。上勅曰。俺年三十八矣。副使大人。年紀幾何。副勅曰。俺年四十七矣。上命首譯曰。彼通事。若未善解我國言語。以漢語傳之。可也。上曰。僉大人。皆初臨弊邦耶。上勅曰。俺則重來。而副价則初來矣。上曰。僉大人。想多路憊。屢日留館。以副主人之望。何如。勅使曰。國王勤留。實所銘感。而皇太后梓宮。營葬於四月十四日。不可不趁期還朝。今日之留。亦旣稽緩。明朝當發去矣。上曰。事勢雖然。而一日之遲速。不甚大關。幸留一日。以副區區之望。何如。上副勅。相顧商量而答曰。行期雖急。而國王之挽留可感。敢不如敎。上曰。茶饌。雖甚不腆。旣令備待。進之。何如。仍命進茶。上曰。加意下箸。何如。勅使曰。國王勞矣。俺等欲休矣。退送于房所。則當盡飽矣。上曰。謹當如敎。而逢別悤悤。情懷黯然。命撒床。上曰。兩大人。所帶何職。上勅曰。俺世世勳籍一品官也。副勅曰。俺內閣學士。兼禮部侍郞鴻臚侍中也。民始曰。卽聞譯官所傳。則勅使問左右捧硯者。誰也。答以彼皆史官。說話皆記錄云矣。上曰。通官以下。賜茶。何如。勅使曰。各賜房所。好矣。上曰。僉大人。勞憊之餘。久坐想難。日又向晩。不得已辭歸。而餘懷耿耿。再明。當出郊送別矣。勅使曰。俺等。尤不勝悵然。而國王連日勞動。再明毋爲動駕。是所望也。上曰。此乃尊皇命之意。烏可已也。上起座。勅使亦起。上揖。勅使亦答揖。上曰。僉大人。速還房所。是所望也。兩勅曰。國王爲俺等勤臨。當出門送別矣。上曰。僉大人盛意。有不敢當。早還房所。何如。兩勅曰。當立於階前。膽望乘輿之出門也。上乘輿出館所。命書傳敎曰。禁府時囚。皆令今日捧供以聞。大駕由興化門。入廣達門。降輿還內。承史以次退出。
정조 1년
丁酉三月初八日申時。上御尊賢閣。藥房副提調。持湯劑入侍時。副提調洪國榮。假注書李兢淵。記事官林錫喆徐龍輔。醫官慶絢。以次進伏訖。絢奉進湯劑。上進御。上曰。今番迎勅之所入旣多。而又有出來之慮。經費甚可悶矣。國榮曰。然矣。大抵量入爲出。有國之通規。而近來經費。雖無事之時。每患不足。故若有意外之事。則其所苟艱。尤無可言。救弊之道。惟在於節財用一事。而司馬光所云。宣布惠澤。宜以在下爲先。樽節用度。宜以在上爲始之說。儘好矣。上曰。其言果是矣。仍命退。諸臣以次出。
정조 1년
丁酉三月初八日酉時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。國榮讀奏諸道狀啓。上曰。今番嶺南運穀。敗船甚多。累千穀包之臭載。固已可惜。而許多人命之渰死。尤極驚慘。督運都事。不可無罪責矣。國榮曰。不善檢察之罪。在所難免。而竣事之前。似不可遞罷矣。上曰。前月陵幸。及今番迎勅。軍兵連爲勞苦。不可無慰悅之道。而此闕無試射之所。再明送勅後。仍詣昌德宮。將爲試射矣。國榮曰。隨駕軍兵。不可無酬勞之典。而許多試射。恐費多日矣。上曰。若留數三日。則似可了當矣。國榮。讀奏迎接都監草記訖。上命退。諸臣以次出。
정조 1년
丁酉三月初八日戌時。上御興政堂。左承旨入侍時。左承旨李亨逵。假注書鄭東浚。記事官林錫喆徐龍輔。以次進伏訖。上命書傳敎曰。再明日送勅後。詣昌德宮。該房知悉。命書傳敎曰。近以勅行。名曰問安。西路諸邑。使星旁午。民邑之受困。可以推知。昨年雖有飭敎。其間解弛。安保其必無乎。今番下勅時。諸般使行。毋論外朝內侍。一事半事。貽弊於邑者。諸道監司。隨聞狀聞。掩不報聞。則亦當有罰。着意奉行事。下諭于勅行所經諸道監司及留守處。命書傳敎曰。不察則埸內外一也。該所禁亂官。只命拿處。則監試官。宜無異同。初傳旨勿施。依禁亂官處分傳旨捧入。上曰。咸鏡監司狀啓。令備局卽爲草記。出榻敎上曰。右捕廳從事宮尹守訥拿處。以監察李羲星供。査問以聞。出榻敎命書傳敎曰。以該郞之供觀之。蓋知其不坐之弊。有如是矣。近或有無故日詞訟之地。不坐許久。事甚未安。漢城府行公堂上。從重推考。身爲判堂。府務如是抛棄。況昨有特敎。今又判付之後。決難強迫。亦不可一味假借。判尹李福源遞差。命書傳敎曰。南穀之運北。出於活我北民之意。而人命之渰死。至於數十名。臭載之穀物。亦過累千包。比者以此狀報陸續。是欲救北民。而反害南民。予庸惻傷。寧欲無訛。前後敗船。皆以船之不完爲說。則身爲督運之任。不善檢察之罪。在所難免。慶尙都事金載人。竣事後。拿問嚴處。本道監司李衍祥。從重推考。穀物人名之如是狼狽。皆在於江原道矣。其所泛忽之失。亦不可無警。該道監司金履素。亦爲從重推考。地方官。一倂緘辭從重推考。命退。承史以次退出。
정조 1년
徐有防啓曰。臣伏命馳往館所。使差備譯官。措辭問安。則上副勅。以爲房堗極其溫煖。飮食亦皆精好。總宿飽喫。莫非國王申飭之德。而今日文早遣近侍。縷縷垂問。實不勝感激云矣。敢啓。傳曰。知道。
정조 1년
李亨逵啓曰。明日送勅擧動時。大駕入幕次後。王大妃殿惠慶宮問安。何承旨進去乎。敢稟。傳曰。左承旨進去。
정조 1년
鄭民始啓曰。送勅說話。書入。而或不無未盡處。令廟堂增刪。以備睿覧。何如。傳曰。允。
정조 1년
傳于李亨逵曰。訓御將入侍。
정조 1년
徐有防啓曰。訓鍊大將張志恒。依下敎來待矣。傳曰。入侍。
정조 1년
李義翊啓曰。御營大將具善復。依下敎來待矣。傳曰。入侍。
정조 1년
傳于李義翊曰。出宮時旣無留陣。則還宮時。不必爲之。且軍兵勞苦。還宮時留陣。勿爲磿鍊。改付標以入。
정조 1년
傳于鄭民始曰。司譯院都提調提調敍用。大臣置處。今日政爲之。
정조 1년
有政。吏批。判書徐命善式暇。參判沈履之進。參議未差。同副承旨李獻慶進。啓曰。判書徐命善式暇。參議未差。小臣獨政未安。何以爲之。敢稟。傳曰。仍爲之。以張志恒爲判尹。崔烜爲兵曹佐郞。洪樂顯爲監察。尹得養爲分內局提調。領敦寧單金陽澤。前領敦寧金陽澤爲社稷都提調。金陽澤爲宗廟都提調。李溵爲御營都提調。知義禁單張志恒。
정조 1년
兵批。判書蔡濟恭進。參判金華鎭病。參議金光默病。參知趙英鎭入直進。同副承旨李獻慶進。啓曰。忠淸兵使。今當差出。而擬望之人乏少。他道守令。竝擬。何如。傳曰。允。以洪樂性爲知事。沈鑧爲同知。徐行德爲五衛將。邊聖和爲訓鍊副正。金魯直爲訓鍊主簿。申光復爲武兼。具以謙爲忠淸兵使。安重煜爲長水別將。直洞權管單金天起。副護軍朴道貫權拭。副司直李福源黃景源金魯鎭。
정조 1년
徐有防。以迎接都監言啓曰。勅使元禮單例贈別贈。都求請別求請。通官元禮單都求請別求請。各項物種。或以本色持去。或折銀持去。故折銀之類。別單書入之意。敢啓。傳曰。知道。
정조 1년
鄭民始。以迎接都監言啓曰。勅使回程軍令。以卯初書出之意。敢啓。傳曰。知道。
정조 1년
又以迎接都監言啓曰。勅使明日離發時。自京至慕華館。轎子作行云矣。敢啓。傳曰。知道。
정조 1년
李義翊。以迎接都監言啓曰。上副勅例別贈外。各淸心丸一千八百丸。竹淸紙三十卷。苔紙十卷。五色詩箋紙二十卷。鏡光紙二十卷。黃筆一百柄式。又爲求請。故竝依所請入給。而其中淸心丸。則有難及時劑造。故今方劑造。趁渡江前。隨其所到處。傳給事。停當之意。敢啓。傳曰。知道。
정조 1년
鄭民始。以迎接都監言啓曰。卽者差備譯官來言。禮單馬。折銀以去云矣。敢啓。傳曰。知道。
정조 1년
又以迎接都監言啓曰。勅使回還路程記書出。而今初十日。自京離發。坡州止宿。二十一日當到義州云。以此分付伴送使及開城府三道道臣處。而路程記。書入之意。敢啓。傳曰。知道。
정조 1년
李亨逵。以備邊司言啓曰。因政院啓辭。送勅時說話。依例書入。而令廟堂增刪。以備睿覧事。允下矣。今此書入措語。無他可改者。故還送政院。依此書入之意。敢啓。傳曰。知道。
정조 1년
李義翊。以備邊司言啓曰。因咸鏡監司趙重晦還穀加分狀啓。有令備局。卽爲稟處之命矣。還穀分留。法意甚嚴。今此所請。尤甚邑四分之三。之次邑三分之二。稍實邑五分之三。論以當年。有不可準許。而至於本道。方當大賑之時。他道穀幾萬包。尙且駕海移運。則本道倉儲。勢不可膠守常法。分等加分。次次移粟之請。依狀聞許施。俾濟目下民命。而若其夤緣濫觴。或有虛實相蒙之弊。則當該守令。隨其現發。難免重繩。益加察飭之意。一體。分付。何如。傳曰。允。
정조 1년
李獻慶。以兵批言啓曰。昌德宮衛將兪聖基。昌慶宮衛將安震垕。俱以身病猝劇。無望供職。呈狀乞遞。輪番之任。不宜久曠。竝今姑改差。何如。傳曰。允。
정조 1년
正言安廷玹疏曰。伏以臣歲序遄改。月朔纔過。大行大王練祀。倐焉已迫。仰惟我聖上攀慕之痛。益復如新。仍伏念臣之魯下。實不近似於見職。而當此嚴廬致齋之日。且値合辭方張之時。不敢一向蹙伏。黽勉出肅。而反顧慙恧。無地自容。臣不以言責自居。而事係官箴。有難終默者。夫告君之辭。貴在誠實。而向來一所試官趙㻐之疏。强引不當之義。終歸苟且之習。斯言之玷。臣固病之。若其寬限精考之議。稍有意見。聖明亦不靳允矣。似當盡意考閱。不計遲速。而今考其出榜日字。四千餘張之券。了當於一旬之內。豈其考校之才。昔鈍而今敏耶。抑亦應擧之文。無足以詳閱耶。何其與原疏五旬之說。太相逕庭。苟曰考券已精。無容遲延。則前者之言。殊欠稱停。若曰適値事故。未免草率。則當初陳章堅請。而聖批許可之意。果何副哉。於斯二者。必有一失。臣謂一所上試官趙㻐。宜施罷職之典也。臣於治疏。將上之際。適又有目下一事之難安者。敢此尾陳焉。坐更申飭。法意甚嚴。而前月二十八日。臣之待罪騎省時。秪承監軍之命。摘奸彰義門之路。歷檢北部所管坐更。則俊秀坊坐更卒二名。公然闕點。故翌曉。臣與巡將臣鄭宅洙。同坐巡廳。捉來該部隷。詰問其由。則諉以本坊。近爲罷契。而部隷之替坐者未及往待。以致闕點云云。故棍治其闕點之罪。略示警飭之意矣。今聞部隷。以掌令臣金致九廊底之人。反生逞憾之心。始則誣告於部官。而不得售計。又乃越訴於掌憲。而推治巡軍。有若巡軍。自前有憾於部隷。無端生梗者然。巡軍之於部隷。從前私憾之有無。非臣所知。而在初坐更之闕點。旣是部隷之罪也。伊日闕點之致責。亦非巡軍之所爲。則今此掌憲。以其不目擊不相干之事。乃反謂監軍之見瞞於巡卒。而捉治巡卒者。臣誠莫曉其所以也。此時煩聒。固知悚惶。而揆諸事面。難以蹲仍。玆敢略擧實狀。仰浼崇聽。伏乞聖慈。察臣難冒之端。亟遞臣職。治臣瀆擾之罪。以昭法紀。千萬幸甚。答曰。省疏具悉。趙㻐事。何足深責。而所請不過罷職。依施。爾其勿辭察職。
정조 1년
丁酉三月初九日辰時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。國榮曰。夜間聖體。若何。上曰。一樣矣。上曰。訓將御將。如已入來。入侍。賤臣承命出。還奏曰。未及入來矣。上命書傳敎曰。此時京兆。宜乎擇人。判尹有闕代。政官牌招開政。以從二品中。問于大臣備擬。上曰。俄見迎接都監草記。則館所房排之物。皆將持去。而例別贈外。又多求索之物云。今番勅使。亦可謂不廉矣。國榮曰。此是渠輩之例事。不足道也。而昨年勅使還歸時。見沿路護送諸節。盛稱我國之有紀綱云。今番送勅。亦爲着意擧行之義。另飭沿路。似好矣。上曰。將欲下敎矣。上曰。訓御將入侍。仍命退。諸臣以次出。
정조 1년
丁酉三月初九日辰時。上御興政堂。御將訓將禮房承旨該房承旨。司爲入侍時。御營大將具善復。訓鍊大將張志恒。右承旨李義翊。左副承旨鄭民始。假注書鄭東浚。記事官林錫喆徐龍輔。以次進伏訖。上曰。訓御兩將進前。志恒善復進伏。上曰。二月陵幸時。及今番迎勅時。隨駕軍兵。宜有酬勞之典。明日送勅後。仍詣昌德宮。欲令試射。技藝近能習之云乎。志恒善復對曰。連爲習藝云矣。上曰。明日送勅。還宮後駕前駕後。皆令來待。仍命將臣先退。上曰。首譯入侍。首譯朴道貫進伏。上曰。昨日回鑾後。勅使有何酬酢之言乎。道貫曰。別無酬酢矣。上曰。今番上副勅。無不快之意乎。道貫曰。似無不快之意矣。壬午癸未年間。所給不過五六百兩矣。今則轉轉添加。上勅則五千兩。副勅則四千兩。通官則猶勝於上副勅矣。上曰。一次勅行。所給幾何云耶。道貫曰。沿路所給。不可盡記。而大體所給者。戶曹則八百兩。開城府則一千兩。黃海道則五百兩。平安道亦然云矣。上曰。彼國亦有我國老乞大之類乎。道貫曰。彼國。則以我國諺文。學而習之云矣。命譯官先退。上曰。今番勅行。可謂無弊矣。民始對曰。聞譯官輩所傳。則似懲於崇貴之貪鄙云矣。上曰。謝恩使渡江狀聞。尙不入來。何也。民始對曰。使行已到栅內。而車卜未及出來云矣。上命書傳敎曰。沿路送勅之節。另加着意。茶飯饋禮。依其言省略。未爲不可。而其他凡事之可以窺我紀綱處。各別致察。俾無疎忽之弊事。自備局。更加嚴飭諸道。又命書曰。前後申飭何如。而以昨日動駕時觀之。喧譁甚於申飭前。幺麽郞官。不畏法禁。至於此極。萬萬駭然。已往雖或參酌。況明日又是郊行。該郞。若不躬自董飭。當施之律。斷不饒貸。以此自政院。發牌以爲嚴飭。命退。承史以次出。
정조 1년
丁酉三月初九日午時。上詣孝明殿。親行晝茶禮入侍時。左承旨李亨逵。右承旨李義翊。左副承旨鄭民始。右副承旨徐有防。同副承旨李獻慶。假注書鄭東浚。記事官林錫喆徐龍輔。以次陪進。上具練服出齋殿。詣孝明殿。就版位上。親行晝茶禮。儀注上同上還詣齋殿。承史。以次退出。
정조 1년
丁酉三月初九日酉時。上御尊賢閣。藥房副提調。持湯劑入侍時。副提調洪國榮。假注書李兢淵。記事官林錫喆徐龍輔。醫官慶絢。以次進伏訖。絢奉進湯劑。上進御。命書傳敎曰。漢城判尹。待明朝牌招。使之謝恩。隨駕。國榮讀奏迎接都監草記訖。上命退。諸臣以次出。
정조 1년
大駕。詣慕華館。入幕次後。政院玉堂藥房。口傳問安。答曰。知道。
정조 1년
大駕。詣昌德宮後。政院玉堂藥房。口傳問安。答曰。知道。
정조 1년
傳于李獻慶曰。騎馬一匹立之。
정조 1년
李獻慶啓曰。漢城府右尹李命植。除拜後過三日不爲出肅。依定式推考警責。仍卽牌招。何如。傳曰。允。
정조 1년
以江原監司狀啓。傳于李獻慶曰。草記稟處。
정조 1년
李義翊。以迎接都監言啓曰。卽者差備譯官來言。副勅。往上勅房云矣。敢啓。傳曰。知道。
정조 1년
鄭民始。以迎接都監言啓曰。卽者勅使。離發館所出去矣。敢啓。傳曰。知道。
정조 1년
李獻慶。以迎接都監言啓曰。勅使茶禮床。依近例。使盤膳色郞廳。持往高陽站。傳給各房之意。敢啓。傳曰。知道。
정조 1년
又以訓鍊都監言啓曰。今此昌德宮擧動時。依時御所例。金虎門軍一百名。弘化門軍一百名。永肅門局出身四十五人。南營馬軍五十名。集春營軍五十名。廣智營軍五十名。各其將官。率領入直。而還宮後撒罷之意。敢啓。傳曰。知道。
정조 1년
李獻慶。以禁衛營言啓曰。依下敎。屛門牌將金聖鎭。決棍十度之意。敢啓。傳曰。知道。
정조 1년
丁酉三月初十日卯時。上詣慕華館。送勅擧動。仍詣昌德宮入侍時。行都承旨洪國榮。左承旨李亨逵。右承旨李義翊。左副承旨鄭民始。右副承旨徐有防。同副承旨李獻慶。假注書李兢淵鄭東浚。事變假注書李運彬。記事官林錫喆徐龍輔。以次陪從。上具布裹翼善冠白布袍。乘輿出興泰門。詣孝明殿展拜後。入殿內。奉審訖。詣泰寧門外。乘輿出崇政門外。乘駕轎。由崇禮門至慕華館。入幕次。上曰。後廂及百官班列。相繼而進。以開勅使前路事。分付。而御前前排。亦令姑退。以待勅使過去後排立。仍命小退。少選。勅使來到。上出次。至階上。勅使。使首譯。進名帖曰。國王御帖屢屈。心甚不安。故今日俺等。亦進名帖矣。上命承旨展之。覧訖。上命御前通事。傳于勅使曰。欽差大人名帖。所不敢受。而替以別後顔面。特令受置矣。勅使曰。國王不以卑鄙。許受名帖。尤不勝感矣。上與之施揖。仍就椅。上曰。日氣不調。館宇齟齬。數日調息。僉大人氣力。何如。勅使曰。二日之留。優蒙接侍之恩。眼食平穩矣。上曰。接待凡節。不能稱情。已極慙悚。而留館屬耳。行旆遽旋。深用缺然矣。勅使事故。歸期甚迫。只留二日。懷緖千萬。此後或以吉事而來。則多日留連。以屬未盡之懷矣。上曰。一路宴享等事。一竝除減。出於僉大人軫念之盛意。而其在主人之心。則甚爲不安矣。勅使曰。沿路接侍。極其豐盛。好好來往。何感如之。上曰。茶饌雖薄。依前進之。何如。勅使曰。國王若是勤懇。敢不惟命。上命進茶。儀禮如前。上曰。饌品雖薄。朝飯已久。前站尙遠。加意下箸。何如。勅使曰。國王愛我至此。當善喫盡飽矣。上曰。今將遠別。悵懷益切。更進一茶。何如。勅使曰。日已向晩。腹又果然。行期甚促。惟願速撒。上命撤床。上曰。通官輩。賜茶席端。何如。勅使曰。俺等。與國王對坐。渠輩。安敢安心喫之乎。停之好矣。上謂承旨曰。預爲備茶。勅使將發之際。饋送通官。可也。勅使曰。心雖悵然。歸路有限。不可不告別矣。遂起座。上降椅到階末。相向立。上曰。今將遠別。悵懷難抑。惟願僉大人。行李萬重。遂行揖禮。勅使曰。俺等將發。國王速爲還宮幸甚。上曰。悵別之極。欲爲企望耳。勅使曰。國王露立。俺等何敢跨馬。上曰。當乘轎而望矣。勅使遂騎馬前進。上召通官輩饋茶。諭以遠路好去之意。通官輩。攢手而退。民始進前奏曰。卽聞首譯所傳。則勅使且行。而召通官。問知賜茶事曰。國王愛我之盛眷。推及於汝等云矣。上曰。諸司預備侍衛。自協陽門以入事。分付。上乘駕轎。至崇禮門外。上曰。都民之觀瞻。固是常事。而禁喧之時。至於傷人。兵門牌守。令本營門。決棍事。分付。大駕由崇禮門。入弘化門。至協陽門內。降輿還內。諸臣以次出。
정조 1년
丁酉三月初十日午時。上御奎章閣。入侍時。行都承旨洪國榮。右承旨李義翊。左副承旨鄭民始。右副承旨徐有防。假注書李兢淵鄭東浚。記事官林錫喆徐龍輔。以次進伏訖。上命書傳敎曰。金領敦寧。爲扈衛大將。上曰。左右相入侍。左議政金尙喆。右議政鄭存謙進伏曰。近因迎勅。累日勞動。聖體。若何。上曰。一樣矣。上曰。今番勅使。似無弊矣。尙喆曰。若無弊則誠幸。而難保其終始矣。上曰。今日適詣昌德宮。而卿等亦隨駕。故玆用引見耳。仍命先退。上命書傳敎曰。弘文提學。待明朝牌招。上曰。明日當爲三日製。以此分付成均館。上曰。自前馬上才及騎芻試藝時。武兼及宣傳官。爲差備官。五軍門大將。爲試官。明日試藝時。以此磨鍊以入事。分付。賤臣。承命出傳。上曰。明日王大妃殿惠慶宮問安。同副承旨進去。出榻敎上曰。明日卽藥房問安日次乎。國榮曰。然矣。上曰。勿爲之。可也。上曰。右參贊尹得養。本職許遞。令駭曹。口傳付軍職。出榻敎命退。承史以次出。
정조 1년
丁酉三月初十日酉時。上御書香閣。藥房副提調持湯劑入侍時。副提調洪國榮。假注書李兢淵。記事官林錫喆徐龍輔。醫官慶絢。以次進伏訖。絢奉進湯劑。上進御。上曰。試射。自明日始之。則數日之內。可以了當耶。國榮曰。試射試㙯名數甚多。數日之內。似難收殺矣。上曰。明日三日製。早爲出令。擧子能無未及知之慮乎。國榮曰。出令在於午前。雖窮巷之人。庶皆知之矣。上命退。諸臣以次出。
정조 1년
李亨逵啓曰。明日王大妃殿惠慶宮問安。何承旨進去乎。敢稟。傳曰。右承旨進去。
정조 1년
兵曹口傳政事。以張志恒爲都摠管。
정조 1년
李義翊。以備邊司言啓曰。卽因江原監司金履素狀啓。以還穀加分事。有草記稟處之命矣。本道諸邑。方多設賑之處。則此時民事。不可不念。而尤甚邑三分二。之次邑折半。稍實三分一。所請分數。猶或太過。尤甚邑折半。之次邑三分一。稍實邑四分一。特許加分。俾助窮民種糧之資。何如。傳曰。允。
정조 1년
鄭民始。以禮曹言啓曰。雜科初試吉日。勅行回還後。更爲推擇事。啓下矣。卽令日官推擇。則今三月十七日爲吉云。以此日擧行事。分付。何如。傳曰。允。
정조 1년
又以成均館官員。以行大司成意啓曰。今此三日製時。有一儒生。納券後不爲出去。奔走避匿。擧措駭悖。故欲爲停擧。捉來問名。則以申思潤書納矣。追後聞之。非申思潤。乃申惠淵也。稱以士子。變幻名字。欺瞞試所。事極巧妄。其在正士習之道。決不可尋常處之。移法司照律。何如。傳曰。允。
정조 1년
李義翊。以兵曹言啓曰。卽者東所部將李光進所告內。三更行巡之際。逢着別監二人於建陽門前路。執捉詰問。則拂衣踢卒。不言委折。公事六度。出自袖中。擲地而去。故拾得以來云。聞甚驚駭。公事則送呈政院。而旣是公事別監。則部將之曚然執捉。事極可駭。莫重公事。別監之擲地以走。亦涉駭然。當該部將。令該府。拿問處之。當該別監。亦不可無罪。令攸司科治。何如。傳曰。允。
정조 1년
李獻慶。以義禁府言啓曰。明日三日製時。本府都事。皆爲赴擧。武都事一員。本府入直。而當直入直都事及公事回公都事。無以推移。假都事二員。令該曹。依例差出。以爲分排之地。何如。傳曰。允。
정조 1년
李義翊。以左邊捕盜廳言啓曰。去二更三點量。王大妃殿別監全養淳。稱以入番。犯夜被捉。故依更數治罪之意。敢啓。傳曰。知道。
정조 1년
李獻慶。以刑曹言啓曰。今日動駕時。京畿廣州府天眞寺僧戒芸。擊錚於衛外。所當捧供以啓。而取考其原情。則以梁山通度寺。密陽載藥寺。慈仁盤龍寺。北靑興福寺。僧役稱冤事。有此呼籲矣。旣非四件事。而以如此猥屑之事。肆然嗚金。極涉無嚴。原情內辭緣勿施。依先朝受敎。自臣曹。勘處。何如。傳曰。允。
정조 1년
丁酉三月十一日卯時。上御書香閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。國榮曰。夜間聖候。若何。上曰。一樣矣。國榮。讀奏公事。至兵曹草記。上曰。掖隷之類。予常嚴飭。而再昨有與守門將相鬪之事。今又有公事別監之與巡邏部將相詰逃走之擧。俱極怪駭矣。國榮曰。掖隷之習。近必解弛而然矣。上曰。董飭之政。宜自宮禁始之。而此等之類。猶難導率。他尙何說乎。以下二行刀削上曰。侍衛諸臣整齊後。以司謁稟之。仍命退。諸臣以次出。
정조 1년
丁酉三月十一日卯時。上御暎花堂幕次。試射入侍時。行都承旨洪國榮。右承旨李義翊。左副承旨鄭民始。假注書李兢淵鄭東浚。記事官林錫喆徐龍輔。試官兼兵曹判書蔡濟恭。御營大將具善復。訓鍊大將張志恒。禁衛大將李漢膺。守禦使洪國榮。以次進伏訖。上命書傳敎曰。今日試射。卽瑞蔥臺內試射各技中。六兩等馬上數技。以內侍差備。無以推移。亦有已例。故使將臣主試。而至於柳葉箭片箭騎芻。使內侍爲之。勿爲磨鍊。濟恭曰。前例內乘先射。而別軍職次之云。擧案雖或易次。呼名則依前例爲之。何如。上曰。唯。仍命試射。命書傳敎曰。藝文提學牌招。又命書曰。承旨持此題。與提學。詣太學。收券以來。濟恭曰。巡邏部將之問夜行別監。固是常事。而別監不答一語。自袖中出公事。棄之而逃走。故部將。始惶遽拾見。則果始公事。故拾來云云矣。上曰。別監之棄公事。已極駭然。而當初公事之納諸袖中。尤可怪也。國榮曰。別監之棄公事。欲執頉於部將之意也。上曰。興元門內相鬪別監。自兵曹。尙不草記。何也。濟恭曰。當初欲自兵曹草記矣。聞別監輩。自其房欲呈手本云。故姑置之云矣。上曰。別監房手本與否。兵曹。何由知之乎。上曰。兵曹入直堂上。從重推考。出榻敎上曰。近日掖隷之習。似是解弛。再昨與守門將相鬪。昨夜與部將相鬪。至於棄公事。極爲駭然。問于別監房。興元門相鬪別監。決棍五度。棄公事別監。決棍九度事。分付。上曰。古者禁軍。屬於禁營。而禁營始自金錫冑創立乎。濟恭曰。然矣。上曰。扈衛廳。比他軍門。尤不成貌樣矣。志恒曰。非但扈衛軍官之不成貌樣。近來各道陞戶。全不審擇。率多體短孱弱。無根着。故疲劣莫甚。逃亡相續。今當式年。又或如前。依事目道臣推考。守令罷黜之意。豫爲申飭。何如。上曰。依爲之。出擧條上曰。摠管有闕代。口傳差出。出榻敎試所進去承旨鄭民始。收券進奏。上曰。收券幾何。民始曰。四百四十張矣。上曰。有限後乎。民始曰。時限稍寬。故皆限前呈券矣。上曰。試官。仍監試射。可也。仍還內。承史以次退出。
정조 1년
丁酉三月十一日酉時。上御奎章閣。三日製科次入侍時。藝文提學徐命善。行都承旨洪國榮。左副承旨鄭民始。吏曹正郞李秉模。副校理趙時偉。修撰閔養燮。假注書李兢淵鄭東浚。記事官林錫喆徐龍輔。以次進伏訖。上曰。今番收券不少矣。命善曰。今番則時限稍寬。故限內皆呈券矣。上曰。考券時。中官別監。毋得出入事。分付。考券坼封訖。上曰。鄭順祚。誰也。命善曰。故判書鄭運維之子也。上曰。柳文養。柳復明之孫乎。命善曰。然矣。上曰。任希復。誰也。命善曰。似是任希簡之族矣。上命讀試券訖。國榮曰。湯劑當進御乎。上曰。持入。醫官慶絢捧進。上進御。仍命退。諸臣以次出。
정조 1년
行都承旨洪國榮藥院直。左承旨李亨逵坐。右承旨李義翊坐。左副承旨鄭民始坐。右副承旨徐有防坐直。同副承旨李獻慶坐直。注書二員未差。假注書李兢淵藥院直鄭東浚仕直。事變假注書李運彬仕。
정조 1년
傳于李獻慶曰。都承旨入侍。
정조 1년
李獻慶啓曰。明日王大妃殿惠慶宮問安。何承旨進去乎。敢稟。傳曰。左承旨進去。
정조 1년
鄭民始。以景慕宮樂器造成廳言啓曰。樂器造成之役。昨年設廳時。應行事目。旣已啓下矣。今亦依前事目擧行事。分付各該司之意。敢啓。傳曰。知道。
정조 1년
李義翊。以兵曹言啓曰。依傳敎。武藝別監朴昌潤。決棍十度後。汰去之意。敢啓。傳曰。知道。
정조 1년
丁酉三月十二日卯時。上御書香閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。國榮曰。夜間聖體。若何。上曰。一樣矣。上命奏公事。仍命書判付。國榮曰。三日製出榜後。傳敎不下矣。上曰。殿座後當下敎矣。上曰。試官以下。竝卽待令事。分付。仍命退。諸臣以次出。
정조 1년
丁酉三月十二日午時。上御奎章閣東月臺。將臣試射入侍時。訓鍊大將張志恒。御營大將具善復。摠戎使徐命善。守禦使洪國榮。禁衛大將李漢膺。守禦中軍金相玉。禁衛中軍金範勳。摠戎中軍李明運。右承旨李義翊。左副承旨鄭民始。假注書李兢淵鄭東浚。記事官林錫喆徐龍輔。以次進伏訖。上命諸將臣。試射。仍命宣傳官。皆令試射。上謂兵曹判書蔡濟恭曰。內試射。明日內。可以畢試乎。濟恭曰。內試射。明日內當畢試。而武藝諸技。似未及畢矣。上謂訓御兩將曰。洪志浩。三中四分。雖未登第而加資至於兵水使。則爲之乎。志恒曰。南行武臣。若爲加資。則實爲防限於兵水使。甚可惜也。而蓋觀武才三中四分。則自古有賜第之例矣。上命書傳敎曰。內試射瑞蔥臺。柳葉箭一巡三中四分。內乘洪志浩。依古例直赴殿試。又命書曰。內試射瑞蔥臺柳葉箭一巡四中五分。駕前嘉義李載弘。出身李章漢加資。三中四分。駕前出身林潤起。駕後出身李炡一。邊將除授。皆依古例捧承傳。又命書傳敎曰。幼學鄭順祚。生員柳文養。幼學任希復。依經國大典。赴文科覆試。上曰。徽寧殿參奉柳文養入侍。參奉柳文養進伏。上曰。汝年幾何。文養曰。三十五矣。上曰。今番試券。頗能善作。心庸嘉之。玆以召見。仍命退。上命書傳敎曰。六兩馬上各技入格人。令各營門。考例施賞。上曰。宣傳官。令兵曹施賞。出榻敎國榮。進前奏曰。宣傳官鄭駿采。咫尺帳殿。言笑相半。其在事體。極爲駭然矣。上曰。汰去。可也。濟恭曰。續大典。捕將爲摠管。則當遞摠管矣。訓鍊大將張志恒。方帶摠管。宜有變通之道矣。上曰。捕將雖未兼帶。軍門大將。亦無兼察之例乎。濟恭曰。捕將旣不得兼帶。則軍門大將。非所可論矣。上曰。然則議處。可也。命退。諸臣以次退出。
정조 1년
丁酉三月十二日酉時。上御書香閣。藥房副提調。持湯劑入侍時。副提調洪國榮。假注書李兢淵。記事官林錫喆徐龍輔。醫官慶絢。以次進伏訖。絢奉進湯劑。上進御。國榮讀奏兵曹等草記。上命書判付。仍命退。諸臣以次出。
정조 1년
行都承旨洪國榮藥院直。左承旨李亨逵坐。右承旨李義翊坐。左副承旨鄭民始坐直。右副承旨徐有防坐。同副承旨李獻慶坐直。注書二員未差。假注書李兢淵藥院直鄭東浚仕直。事變假注書李運彬仕。
정조 1년
統制使李邦綏狀啓。進上生熟鰒。恐不無毒氣流通之慮。又不敢循例封進。惶恐待罪事。傳于鄭民始曰。勿待罪事。回諭。
정조 1년
鄭民始啓曰。明日王大妃殿惠慶宮問安。何承旨進去乎。敢稟。傳曰。同副承旨進去。
정조 1년
李義翊。以兵曹言啓曰。依傳敎。宣傳官及駕後禁軍。六兩馬上各技入格人等處。木綿。考例施賞之意。敢啓。傳曰。知道。
정조 1년
又以摠戎廳言啓曰。依傳敎。敎鍊官具宜謙。決棍十度之意。敢啓。傳曰。知道。
정조 1년
又以兵曹言啓曰。卽接宣傳官廳接報。則宣傳官鄭駿采。咫尺帳殿。擧措駭妄。不可置之於侍衛之列。卽速啓汰云。該廳旣如是論報。則不可仍置。汰去。何如。傳曰。允。
정조 1년
又以兵曹言啓曰。依傳敎。宣傳官趙鳳逵張鉉佐韓聖養宋載瑞沈公協柳晦源田佐顯南有寬金命峻沈默之李東憲李漢棟。決棍各九度。許勳決棍十五度後。汰去之意。敢啓。傳曰。知道。
정조 1년
鄭民始。以刑曹言啓曰。因左捕廳啓辭。去夜二更量。犯夜被捉人通德郞洪致亨。移送刑曹事。命下矣。犯夜人洪致亨。依律文。決笞五十放送之意。敢啓。傳曰。知道。
정조 1년
又以左邊捕盜廳言啓曰。去夜二更量。通德郞洪致亨。犯夜被捉。依先朝受敎。移送刑曹之意。敢啓。傳曰。知道。
정조 1년
丁酉三月十三日卯時。上御書香閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。國榮曰。夜間聖體。若何。上曰。一樣矣。上曰。試射。明日了當。然後可以還宮矣。國榮曰。諸般試藝。費了多日。殊甚可悶矣。明日則似當畢試。雖差晩。還宮。似好矣。上曰。予意亦如此矣。國榮。讀奏公事訖。上命退。諸臣以次出。
정조 1년
丁酉三月十三日卯時。上御登賢門外幕次。內試射入侍時。行都承旨洪國榮。右承旨李義翊。左副承旨鄭民始。假注書李兢淵鄭東浚。記事官林錫喆徐龍輔。以次進伏訖。上謂李義翊曰。科場何等嚴重。而冶匠隱身不出。有若用情者然。今番則雖或容恕。此後當少不饒貸。各別申飭於軍器寺。又傳于訓將。使之另加申飭。可也。上曰。各營門大將。率擧子肅拜。上曰。宣傳官。自中科擧。渠自任意爲之。雖有一才。强爲不中。使南行宣傳官。必欲登第。古例雖或有如此之事。其在嚴科場之道。極爲不可。且如此不已。科場用情。難保其不行。其在懲後之道。不可仍置。入侍及南行宣傳官外。分付兵曹。一竝決棍。仍命書傳敎曰。勸奬自勸奬。紀綱自紀綱。幺麽武弁。昨秋試射時。猶有懲畏之意。今又放倒。古或有善射者。故爲誤射之語。而二十分前後猶之。可也。纔過十矢。妄料賜第。一廳無一人過十餘分者。況幾次科場申飭之後乎。不特紀綱掃地。妄度之罪。用情之律。俱不可恕。入侍宣傳官外。一竝令兵曹。從重決棍。僚員雖如此。渠焉敢同情乎。當該宣傳官許勳。從重決棍後。汰去。上曰。放火時。看的別監。散處墻下。往來無常。中傷可慮。使之隱身看的之意。分付。上命書傳敎曰。明日申後。當還宮。該房知悉。上命書傳敎曰。軍兵之勞苦可悶。訓局馬步軍禁軍。皆以折半隨駕。磨鍊於節目事。分付兵曹。上曰。看勢敎鍊官。何不擧案乎。使之擧案。可也。上曰。各軍門如已畢試。大將卽爲入侍。上曰。俄令兵曹。決棍宣傳官矣。咫尺帳殿。焉敢歇杖。其令守禦使。決棍兵曹使令各五度。上曰。明日王大妃殿惠慶宮問安。同副承旨進去。出榻敎以黃海監司待罪狀啓。上曰。勿待罪事。回諭。上還詣奎章閣。承史以次陪從。
정조 1년
丁酉三月十三日申時。上御奎章閣東月臺。頒賞入侍時。右承旨李義翊。左副承旨鄭民始。假注書李兢淵鄭東浚。記事官林錫喆徐龍輔。以次進伏訖。上曰。諸將臣。試射劃記。修正以入。仍命頒賞。上命書傳敎曰。宣傳官具純。三巡試射。十五矢全布。準職承傳。宣傳官鄭駿采。矢數雖同。分數有間。本職已汰。而賞罰不可混同。陞六。諸將臣。頒賞以次訖。上曰。副提調。持加減心腎湯入侍。出榻敎命退。諸臣以次出。
정조 1년
丁酉三月十三日酉時。上御書香閣。藥房副提調持湯劑入侍時。副提調洪國榮。假注書李兢淵。記事官林錫喆徐龍輔。醫官慶絢。以次進伏訖。絢奉進湯劑。上進御。上曰。卿之射法。不下於諸武將。武將則素有工夫。而卿之不學而能之者。豈不異哉。以下二行刀削上曰。宣傳官之擧皆誤射。使南行宣傳官之矢數太少者。欲爲居首。其習誠可駭矣。國榮曰。此是謬例。而渠輩旣被罪罰。此後則庶可懲畏。而革其前習矣。上命退。諸臣以次出。
정조 1년
行都承旨洪國榮藥院直。左承旨李亨逵坐。右承旨鄭民始坐直。左副承旨兪彦鎬坐。右副承旨李鎭衡坐。同副承旨李獻慶坐直。注書二員未差。假注書李兢淵藥院直鄭東浚仕直。事變假注書李運彬仕。
정조 1년
傳于李鎭衡曰。禮曹參議留待。
정조 1년
以承旨房望筒。傳于李獻慶曰。仍。
정조 1년
李獻慶。以刑曹言啓曰。因成均館啓辭。今此三日製時。有一儒生。納券後。不爲出去。奔走避匿。擧措駭悖。故捉來問名。則以申思潤書納矣。追後聞之。則非申思潤。乃申惠淵。稱以士子。變幻名字。欺瞞試所。事極巧妄。移法司照律事。命下矣。取考法典。則續大典戶籍條有曰。職役姓名。不以實者。杖一百徒三年。罪人申惠淵。依法典。決杖一百。徒三年。定配於忠淸道木川縣。卽爲押送之意。敢啓。傳曰。知道。
정조 1년
李獻慶啓曰。明日次對。兩司長官。當爲進參。大司憲鄭晩淳。大司諫金尙集。竝待開門牌招。何如。傳曰。允。